આ બાબતે એક સ્થાનિક રહેવાસીએ મિડ-ડે LOCALને જણાવ્યું હતું કે ‘રોડ પર ખાડા પડી જવાથી બહુ જોખમી બની ગયો હતો. આ બાબતે અમે BMCનું અનેક વખત ધ્યાન દોર્યું હતું. કરેલી ફરિયાદ સામે ત્રણ મહિના બાદ ઍક્શન લીધી હતી અને રોડ પર પૅચવર્ક કરી સમથળ કર્યો હતો ત્યારે અમને હાશ થઈ કે હવે ખાડાળા રોડમાંથી મુક્તિ મળી જશે, પરંતુ બીજા જ દિવસે એમાંથી કાંકરીઓ નીકળવા લાગી ત્યારે તરત જ સમજાઈ ગયું કે અહીં કેવી કક્ષાનું કામ કરવામાં આવ્યું છે. BMC માત્ર કરવા ખાતર કામ કરતી હોવાને કારણે પૈસા વેસ્ટ જાય છે અને સમય પણ. લોકોની સમસ્યા સૉલ્વ થતી નથી. અહીં રોડની હાલત ખરાબ હતી જેને સુધારવા માટે BMCને ત્રણ મહિના બાદ ફુરસદ મળી હતી. આટલા સમય પછી કામ કર્યું, પણ એ કામનાં કોઈ જ ઠેકાણાં ન હોવાથી અત્યારે કાંકરીઓ નીકળવા લાગી છે અને ભારે વરસાદમાં તો ડર છે કે કાંકરીઓ બધી નીકળી જશે અને ફરી પાછો એનો એ જ પ્રૉબ્લેમ આવીને ઊભો રહેશે.’